Document ID: 31995R1368

31995R1368
L 133/4
JURNALUL OFÍCIAL AL UNIUNII EUROPENE
REGULAMENTUL (CE) NR. 1368/95 AL COMISIEI
din 16 iunie 1995
de modificare a Regulamentului (CEE) nr. 2921/90 de acordare de ajutoare pentru laptele degresat în vederea fabricării cazeinei și cazeinaților
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 804/68 al Consiliului din 27 iunie 1968 privind organizarea comună a pieței în sectorul laptelui și produselor lactate (1), modificat ultima dată de Actul de aderare al Austriei, Finlandei și Suediei și de Regulamentul (CE) nr. 3290/94 (2), în special articolul 11 alineatul (3),
întrucât Regulamentul (CEE) nr. 2921/90 (3) al Comisiei, modificat ultima dată de Regulamentul (CEE) nr. 1756/93 (4), prevede că ajutorul pentru producția de cazeină și cazeinați din lapte degresat se acordă numai atunci când cazeina sau cazeinații produși îndeplinesc anumite cerințe de compoziție; întrucât după cum experiența acumulată o arată, cazeina, care conține mai mult de 5 %, dar nu mai mult de 17 % dintr-o altă proteină din lapte decât cazeina, nu mai îndeplinește cerințele actuale ale pieței, care se orientează mai mult spre produse de calitate ridicată; întrucât ajutorul pentru acest tip de cazeină ar trebui, în consecință, să se întrerupă;
întrucât, având în vedere tendința pieței spre astfel de produse, pe de o parte, și spre laptele praf degresat, pe de altă parte, ajutorul stabilit în regulamentul menționat pentru lapte degresat prelucrat în cazeină sau cazeinați ar trebui să se reducă;
întrucât Comitetul de gestionare a laptelui și produselor lactate nu a emis un aviz în termenul stabilit de președintele acestuia,
ADOPTĂ PREZENTUL REGULAMENT:
Articolul 1
Regulamentul (CEE) nr. 2921/90 se modifică după cum urmează:
1.
Articolul 2 alineatul (1) se înlocuiește cu următorul text:
„(1) Ajutorul la 100 de kilograme de lapte degresat prelucrat în cazeină sau cazeinați prevăzut la alineatul (2) este de 6,75 ECU.”
2.
Articolul 2 alineatul (2) litera (d) se elimină și articolul 2 alineatul (2) litera (e) devine articolul 2 alineatul (2) litera (d).
3.
Articolul 3 alineatul (a) a doua teză se înlocuiește cu următorul text:
„Descrierea care trebuie prezentată pe produsele menționate la anexa III este după cum urmează:
«Cazeinații care conțin mai mult de 5 %, dar nu mai mult de 17 %, calculat din totalul conținutului de proteină din lapte, dintr-o altă proteină din lapte decât cazeina, precipitată concomitent.»”
4.
Anexa III se înlocuiește cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iunie 1995.

Labels: 3
17
19